Video: Blus die brand – met klank!Seth Robertson en Viet Tran met hul klank-brandblusser Twee ingenieurstudente aan die George Mason-universiteit in Virginia, Amerika, gebruik klank om ŉ brand te blus, en hulle hoop dat dié tegnologie eendag selfs vir veldbrande gebruik kan word. Viet Tran en Seth Robertson wys in dié YouTube-video hoe hulle van laefrekwensieklankgolwe (30 – 60 Hertz) gebruik maak om die vlamme te blus. Volgens Tran kan die toestel byvoorbeeld in ŉ kombuis bo ŉ oond gebruik word en later selfs aan ŉ hommeltuig gekoppel word om veldbrande mee te blus. So toestel kan ook met groot sukses in ruimtetuie gebruik word. Aanvanklike eksperimente met hoë frekwensies was onsuksesvol. Dit is nog nie duidelik hoe doeltreffend die konsep sal wees op grootskaal nie.